CELEX: 32015R1906
Language: el
Date: 2015-10-22 00:00:00
Title: Κανονισμός (ΕΕ) 2015/1906 της Επιτροπής, της 22ας Οκτωβρίου 2015, για την τροποποίηση του κανονισμού (ΕΚ) αριθ. 282/2008 για τα υλικά και αντικείμενα από ανακυκλωμένο πλαστικό τα οποία προορίζονται να έρθουν σε επαφή με τρόφιμα (Κείμενο που παρουσιάζει ενδιαφέρον για τον ΕΟΧ)

23.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 278/11
            
         ΚΑΝΟΝΙΣΜΌΣ (ΕΕ) 2015/1906 ΤΗΣ ΕΠΙΤΡΟΠΉΣ
   της 22ας Οκτωβρίου 2015
   για την τροποποίηση του κανονισμού (ΕΚ) αριθ. 282/2008 για τα υλικά και αντικείμενα από ανακυκλωμένο πλαστικό τα οποία προορίζονται να έρθουν σε επαφή με τρόφιμα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 5 παράγραφος 1 στοιχείο ιδ),
   Εκτιμώντας τα ακόλουθα:
   
               (1)
            
            
               Η αιτιολογική σκέψη 20 του κανονισμού (ΕΚ) αριθ. 282/2008 της Επιτροπής (2) ορίζει ότι οι αποφάσεις για την έγκριση διεργασιών ανακύκλωσης πλαστικού θα πρέπει να λαμβάνονται σύμφωνα με την κανονιστική διαδικασία που περιγράφεται στο άρθρο 23 παράγραφος 2 του κανονισμού (ΕΚ) αριθ. 1935/2004.
            
         
               (2)
            
            
               Το άρθρο 6 παράγραφος 1 του κανονισμού (ΕΚ) αριθ. 282/2008, που αφορά τις αποφάσεις αυτές, παραπέμπει στο άρθρο 11 παράγραφος 3 του κανονισμού (ΕΚ) αριθ. 1935/2004.
            
         
               (3)
            
            
               Κατά την έκδοση του κανονισμού (ΕΚ) αριθ. 282/2008, τόσο το άρθρο 11 παράγραφος 3 όσο και το άρθρο 23 παράγραφος 2 του κανονισμού (ΕΚ) αριθ. 1935/2004 παρέπεμπαν στην κανονιστική διαδικασία που προβλέπεται στο άρθρο 5 της απόφασης 1999/468/ΕΚ του Συμβουλίου (3).
            
         
               (4)
            
            
               Το άρθρο 11 παράγραφος 3 του κανονισμού (ΕΚ) αριθ. 1935/2004 τροποποιήθηκε με τον κανονισμό (ΕΚ) αριθ. 596/2009 του Ευρωπαϊκού Κοινοβουλίου και του Συμβουλίου (4), προκειμένου να εισαχθεί η κανονιστική διαδικασία με έλεγχο που προβλέπεται στο άρθρο 5α της απόφασης 1999/468/ΕΚ, με παραπομπή στο νέο άρθρο 23 παράγραφος 4 που προστέθηκε στον κανονισμό (ΕΚ) αριθ. 1935/2004.
            
         
               (5)
            
            
               Δεδομένου ότι η έγκριση μιας διεργασίας ανακύκλωσης πλαστικού είναι πράξη με ατομικό περιεχόμενο, που αποσκοπεί στην εφαρμογή του άρθρου 5 παράγραφος 1 στοιχείο ιδ) του κανονισμού (ΕΚ) αριθ. 1935/2004, και ότι στο άρθρο 4 του κανονισμού (ΕΚ) αριθ. 282/2008 προβλέπονται συγκεκριμένα κριτήρια για την έγκριση, θα πρέπει να εφαρμόζεται η κανονιστική διαδικασία στην οποία παραπέμπει το άρθρο 23 παράγραφος 2 του κανονισμού (ΕΚ) αριθ. 1935/2004. Ωστόσο, η κανονιστική διαδικασία δεν υπάρχει πλέον, δεδομένου ότι η απόφαση 1999/468/ΕΚ έχει αντικατασταθεί από τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (5). Σύμφωνα με τον κανονισμό (ΕΕ) αριθ. 182/2011, η διαδικασία εξέτασης είναι η ενδεδειγμένη διαδικασία για την έγκριση διεργασιών ανακύκλωσης πλαστικού.
            
         
               (6)
            
            
               Η αναφορά στη διαδικασία έγκρισης στον κανονισμό (ΕΚ) αριθ. 282/2008 θα πρέπει να αναπροσαρμοστεί.
            
         
               (7)
            
            
               Συνεπώς, ο κανονισμός (ΕΚ) αριθ. 282/2008 θα πρέπει να τροποποιηθεί ανάλογα.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 6 παράγραφος 1 του κανονισμού (ΕΚ) αριθ. 282/2008 αντικαθίσταται από το ακόλουθο κείμενο:
   
      «1.   Η Επιτροπή εκδίδει απόφαση απευθυνόμενη στον αιτούντα, με την οποία χορηγεί ή αρνείται να χορηγήσει άδεια για τη διεργασία ανακύκλωσης.
      Εφαρμόζεται εν προκειμένω το άρθρο 5 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (6).
      Η Επιτροπή επικουρείται από τη μόνιμη επιτροπή φυτών, ζώων, τροφίμων και ζωοτροφών, που συστάθηκε με το άρθρο 58 παράγραφος 1 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (7). Πρόκειται για επιτροπή κατά την έννοια του κανονισμού (ΕΕ) αριθ. 182/2011.
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 338 της 13.11.2004, σ. 4.
   
      (2)  Κανονισμός (ΕΚ) αριθ. 282/2008 της Επιτροπής, της 27ης Μαρτίου 2008, για τα υλικά και αντικείμενα από ανακυκλωμένο πλαστικό τα οποία προορίζονται να έρθουν σε επαφή με τρόφιμα και για την τροποποίηση του κανονισμού (ΕΚ) αριθ. 2023/2006 (ΕΕ L 86 της 28.3.2008, σ. 9).
   
      (3)  Απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).
   
      (4)  Κανονισμός (ΕΚ) αριθ. 596/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την προσαρμογή στην απόφαση 1999/468/ΕΚ του Συμβουλίου, ορισμένων πράξεων που υπόκεινται στη διαδικασία του άρθρου 251 της Συνθήκης, όσον αφορά την κανονιστική διαδικασία με έλεγχο. Προσαρμογή στην κανονιστική διαδικασία με έλεγχο — Μέρος IV (ΕΕ L 188 της 18.7.2009, σ. 14).
   
      (5)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).